Adil Bešić

Adil Bešić (5. april 1964 – 28. novembar 1992) bio je bosanskohercegovački oficir i pripadnik Armije Republike Bosne i Hercegovine.

Vojnu karijeru u nekadašnjoj JNA započeo je kao oficir a od 1992. bio je pripadnik Teritorijalne odbrane Bihaća. Kao komandant 2. bataljona 502. slavne brdske brigade Petog korpusa poginuo je 28. novembra 1992. u rejonu Grabeža prilikom izvršenja borbenog zadatka. Posthumno su mu dodijeljena odlikovanja: Zlatni ljiljan i Orden heroja oslobodilačkog rata Armije Republike Bosne i Hercegovine.

 Biografija 
Rođen je 5. aprila 1964. u Banjoj Luci
Ime je dobio po majci Adili koja je umrla 8 dan po njegovom rođenju. Odrastao je u porodici koja vodi porijeklo iz prijedorskog naselja Kozarac koju su činili otac Adem, pomajka Bahrija i braća: stariji Nihad i dvojica mlađe braće Ilijaz i Izet.

Brzo poslije rođenja, 1964. porodica Bešić se preselila iz Kozarca u Prijedor gdje Adil završava osnovnu školu. Kao odličan učenik 1978. odlazi u Zagreb gdje upisuje Vojnu gimnaziju nakon čijeg završetka školovanje nastavlja na Vojnoj akademiji, smjer kopnena vojska. Prve dvije godine vojne akademije nastavu pohađa u Sarajevu, a preostale dvije godine studija u Beogradu, gdje i diplomira.

 Vojna karijera 
Nakon završetka Vojne akademije, karijeru nastavlja u JNA, kao oficir. Služba mu se prvobitno nalazila u slovenskom Tolminu. Vremenom se dokazuje kao perspektivan oficir te završava kurs za izviđačke jedinice JNA nakon čega radi kao obavještajac u pograničnom dijelu, na državnoj tromeđi, između tadašnje Jugoslavije, Austrije i Italije.

Proglašenjem nezavisnosti Slovenije i otpočinjanjem Desetodnevnog rata jedinica JNA u kojoj je službovao nalazila se na jugoslovenskoj granici, u Novoj Gorici. Nakon povlačenja JNA s teritorije Slovenije, jedinica JNA u kojoj se nalazio Adil Bešić 29. augusta 1991. godine zajedno s oko 100 vozila stacioniran je u Bihaću. Dio te jedinice u kojoj se nalazio i Adil prebačena je na Plitvice, nad kojom su snage JNA 31. marta 1991. godine preuzele kontrolu.

Nakon otpočinjanja rata na području Bosne i Hercegovine, napušta JNA i pridružuje se Teritorijalnoj odbrani RBiH u Bihaću gdje preuzima komandu nad Odredom Teritorijalne odbrane "Gata-Vrsta".

 Rat u Bosni i Hercegovini 
Nakon preuzimanja komande nad Odredom TO “Gata-Vrsta” Adil Bešić, kao profesionalno vojno lice, uspostavlja vojnu organizaciju te kroz djelovanje u Odredu od svojih potčinjenih zahtjeva profesionalno obavljanje povjerenih im zadataka uz strogo kažnjavanje svih nezakonitih radnji i poštivanje Ženevskih konvencija.

Prvi značajniji događaj pod komandom Adila Bešića dešava se 12. juna 1992. godine kada u organiziranoj akciji jedinice TO “Vrsta” oslobađaju naseljeno mjesto Bugar i izlaze na državnu granica sa Hrvatskom.

U periodu koji slijedi, Odred je bio angažovan na zadacima očuvanja dostignutih linija odbrane na Srbljanskom platou i drugim linijama odbrane oko Bihaća.

Formiranjem  2. bihaćke brigade (502. viteška brdska brigada) Adil Bešić postaje komandant njenog 2. bataljona.

U novembru 1992. godine snage kojima je rukovodio Bešić oslobađaju Lohovska brda. Nakon postignutih uspjeha u rejonu Grabeža, pri izvođenju borbenog zadatka poginuo je 28. novembra 1992, kao komandant 2. bataljona tada 2. bihaćke brigade.

 Također pogledajte 
 Spisak dobitnika Ordena heroja oslobodilačkog rata
 Zlatni ljiljan

 Reference 

Kategorija:Oficiri Armije Republike Bosne i Hercegovine
Kategorija:Dobitnici vojnog odlikovanja Zlatni ljiljan
Kategorija:Biografije, Prijedor
Kategorija:Oficiri Jugoslavenske narodne armije
Kategorija:Dobitnici Ordena heroja oslobodilačkog rata
Kategorija:Rođeni 1964.
Kategorija:Umrli 1992.